รัฐบาลไทย-ข่าวทำเนียบรัฐบาล-รองนายกฯ อนุทิน มอบรางวัล “จังหวัดสะอาด” ประจำปี 2566  จังหวัดลำพูน  ยโสธร สิงห์บุรี  จันทบุรี สตูล คว้ารางวัลชนะเลิศใน 5 ภูมิภาค
วันศุกร์ที่ 24 พฤศจิกายน 2566
24/11/2566
รองนายกฯ อนุทิน มอบรางวัล “จังหวัดสะอาด” ประจําปี 2566  จังหวัดลําพูน  ยโสธร สิงห์บุรี  จันทบุรี สตูล คว้ารางวัลชนะเลิศใน 5 ภูมิภาค
รองนายกฯ อนุทิน มอบรางวัล “จังหวัดสะอาด” ประจําปี 2566  จังหวัดลําพูน  ยโสธร สิงห์บุรี  จันทบุรี สตูล คว้ารางวัลชนะเลิศใน 5 ภูมิภาค
วันนี้ 24 พ.ย. 66 เวลา 13.30 น. ณ ตึกสันติไมตรี (หลังนอก) ทําเนียบรัฐบาล นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มอบหมาย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย เป็นประธานในพิธีมอบรางวัลการบริหารจัดการ ขยะมูลฝอยชุมชน “จังหวัดสะอาด” ระดับประเทศ ประจําปี พ.ศ. 2566 เพื่อติดตามและประเมินผลการปฏิบัติงานด้านการจัดการขยะมูลฝอยชุมชน สร้างขวัญและกําลังใจ พร้อมทั้งเชิดชูเกียรติให้แก่จังหวัดที่มีการจัดการขยะมูลฝอยชุมชนเป็นไปตามเกณฑ์และเป้าหมายที่กําหนด โดยมี นายสุทธิพงษ์ จุลเจริญ ปลัดกระทรวงมหาดไทย นายชัยวัฒน์ ชื่นโกสุม อธิบดีกรมการพัฒนาชุมชน ผู้บริหารระดับสูงของกระทรวงมหาดไทย ผู้ว่าราชการจังหวัด ผู้แทนส่วนราชการ หน่วยงานภาครัฐ และภาคเอกชน และผู้บริหารองค์กรปกครองส่วนท้องถิ่น เข้าร่วมพิธี
โอกาสนี้ รองนายกรัฐมนตรีกล่าวว่ารู้สึกดีใจกับจังหวัดที่ได้รับรางวัลพร้อมกล่าวแสดงความเชื่อมั่นว่า นโยบายที่ทําอยู่ ทํามาถูกทางแล้ว เราให้ความสําคัญและมีความตั้งใจที่จะแก้ปัญหาให้ดีขึ้น ถือเป็นเรื่องสําคัญมากๆ ซึ่งการใช้ “จังหวัดสะอาด” มีเป้าหมายชัดเจนทําให้ทุกคนมีส่วนร่วม มีความรับผิดชอบ การมีส่วนร่วมของประชาชนคือปัจจัยสําคัญที่สุดของภารกิจนี้ สําคัญยิ่งกว่าเทคโนโลยีใด ๆ เพราะการจัดการกับขยะนั้น จะสําเร็จด้วย 3 ปัจจัยหลักคือ คน กฎหมาย และเทคโนโลยี ในวันนี้เราได้จริงจังในเรื่องนี้
รองนายกรัฐมนตรีกล่าวต่อไปว่า ในฐานะที่เป็นคนไทยและเป็นพลเมืองของโลก การทับถมภูเขาขยะขนาดใหญ่นั้นเป็นที่มาสําคัญของก๊าซเรือนกระจก เนื่องจากการฝังกลบขยะมูลฝอยซึ่งมีวิธีการจัดการกับมูลฝอย จะทําให้เกิดก๊าซมีเทนที่ทําให้เกิดภาวะโลกร้อนมากกว่าก๊าซคาร์บอนไดออกไซด์ถึง 25 เท่า เลขาธิการองค์การสหประชาชาติกล่าวว่า ยุคโลกร้อนได้สิ้นสุดลง แต่ยุคโลกเดือดมาแทนที่ ประชาชนจึงต้องร่วมกันแก้ไขปัญหา ซึ่งแน่นอนว่าประเทศไทยคือส่วนหนึ่งของประชากรโลก เราได้รับเป้าหมายการพัฒนาอย่างยั่งยืนขององค์การสหประชาชาติที่รู้จักกันดี มาเป็นเป้าหมายเชิงยุทธศาสตร์ ทางราชการจังหวัดทุกจังหวัดในฐานะผู้นําในทุกส่วนราชการในกลุ่มภาคีต่าง ๆ ตลอดจนนายกองค์กรปกครองส่วนท้องถิ่นในฐานะผู้นําของประชาชนในพื้นที่ มีความสําคัญอย่างยิ่ง การสร้างวัฒนธรรมและทัศนคติต่อการจัดการขยะ เป็นจุดเริ่มต้นสําคัญของการลดโลกร้อน เป็นพฤติกรรมการบริโภค การรับผิดชอบต่อสังคม
อีกทั้ง ถ้าประเทศไทยสามารถทําในสิ่งที่เราให้ความใส่ใจต่อการกําจัดขยะน่าจะมีความเพียงพอให้ประเทศมีคุณภาพชีวิตที่ดีขึ้น สิ่งแวดล้อมที่ดี หรือที่เรียกว่า Reuse ใช้น้อย ไม่ฟุ่มเฟือย ไม่ทิ้งขว้าง เป็นจุดเริ่มต้นของการปรับปรุงพฤติกรรมการบริโภคของประชาชน ทําให้โลกน่าอยู่มากยิ่งขึ้น เกิดความภาคภูมิใจ ทําให้ประเทศมีความน่าอยู่มากยิ่งขึ้น “จังหวัดสะอาด” ต้องเริ่มจากบ้านสะอาด ชุมชนสะอาด อําเภอสะอาด มาสู่จังหวัดสะอาด เพื่อประเทศจะได้มีที่ยืนประชาคมโลกอย่างมีศักดิ์ศรี ไม่มีอะไรในประเทศนี้ที่หน่วยงานราชการต่าง ๆ ของกระทรวงมหาดไทยทําไม่ได้ เห็นชัดเจนว่าเพราะเราทุกคนสามารถทําตัวให้เป็นประโยชน์ให้มีคุณค่าให้กับบ้านเมืองของเรา ของประเทศไทยได้อย่างมีความมั่นคง สงบสุข และมีความน่าอยู่ ต้องขอขอบคุณ และขอแสดงความยินดีกับทุกท่านที่ได้รับรางวัลในวันนี้ พร้อมทั้งขอแสดงความชื่นชมต่อหน่วยงานองค์กรตลอดจนขอแสดงความยินดีกับเยาวชนที่ได้ช่วยกันทําให้โลกน่าอยู่ สวยงามต่อไป
สําหรับจังหวัดที่ได้รับรางวัลการบริหารจัดการขยะมูลฝอยชุมชน "จังหวัดสะอาด" ระดับประเทศ และอาสาสมัครท้องถิ่น รักษ์โลก ดีเด่นแห่งชาติ โดยมีผลการพิจารณาคัดเลือกจังหวัดที่มีการจัดการขยะมูลฝอยชุมชน “จังหวัดสะอาด” ระดับประเทศ ดังนี้ ภาคเหนือ รางวัลชนะเลิศ ได้แก่ จังหวัดลําพูน ภาคตะวันออกเฉียงเหนือ รางวัลชนะเลิศ ได้แก่ จังหวัดยโสธร ภาคกลางและภาคตะวันตก รางวัลชนะเลิศ ได้แก่ จังหวัดสิงห์บุรี ภาคตะวันออก รางวัลชนะเลิศ ได้แก่ จังหวัดจันทบุรี และภาคใต้ รางวัลชนะเลิศ ไดัแก่ จังหวัดสตูล